FI Euroopan unionin virallinen lehti C 195/15

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

(2016/C 195/09)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

”ŠOLTANSKO MASLINOVO ULJE”

EU-nro: HR-PDO-0005-01346–19.6.2015

SAN ( X ) SMM ( )

1. Nimi/nimet

”Šoltansko maslinovo ulje”

2. Jäsenvaltio tai kolmas maa

Kroatia

3. Maataloustuotteen tai elintarvikkeen kuvaus

3.1 Tuotelaji

Luokka 1.5. Rasvat (voi, margariini, öljyt jne.)

3.2 Kuvaus 1 kohdassa nimetystä tuotteesta

Šoltansko maslinovo ulje -ekstra-neitsytoliiviöljy on saatu oliivipuun hedelmistä yksinomaan mekaanisia menetelmiä käyttäen.

Markkinoille saatettaessa Šoltansko maslinovo ulje -öljyllä on oltava seuraavat fysikaalis-kemialliset ominaisuudet:

— öljyhappona ilmaistu vapaiden rasvahappojen pitoisuus ≤ 0,70 %, peroksidiluku ≤ 7,0 mmol O2/kg, UV-ominaisekstinktio K270 ≤ 0,22, K232 ≤ 2,50 ja ∆K≤ 0,010

ja seuraavat aistinvaraiset ominaisuudet:

— kellertävän vihreä väri, oliivipuun lehtien ja vihreiden hedelmien tuoksu (vihreän hedelmäinen), usein kukkainen ja hedelmäinen aromi. Hedelmäisessä aromissa tuntuu tavallisimmin banaani. Karvaus ja pistävyys ovat miellyttävät.

Öljyssä ei ole aistinvaraisia virheitä, hedelmäisyyden, karvauden ja pistävyyden mediaanit ovat kaikki ≥ 1, ja positiivisten aistinvaraisten ominaisuuksien summan on oltava ≥ 5.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Šoltansko maslinovo ulje -oliiviöljy tuotetaan kotoperäisten levantinka- (synonyymi šoltanka) ja oblica-oliivipuulajikkeiden hedelmistä. Levantinka-lajikkeen osuuden on oltava vähintään 50 % ja levantinka- (synonyymi šoltanka) ja oblica-lajikkeiden osuuden yhdessä vähintään 95 %. Loput enintään 5 % voivat olla muita Šoltan saaren oliivitarhoissa viljeltyjä lajikkeita, jotka vähäisen määränsä vuoksi eivät vaikuta tuotteen lopullisiin ominaisuuksiin.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Šoltansko maslinovo ulje -oliiviöljyn tuotantovaiheiden oliivien viljelystä ja korjaamisesta niiden jalostamiseen oliiviöljyksi on tapahduttava 4 kohdassa yksilöidyllä maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Tuotteen erityisominaisuuksien ja -laadun säilyttämiseksi Šoltansko maslinovo ulje -oliiviöljy on pakattava 4 kohdassa yksilöidyllä maantieteellisellä alueella. Koska Šolta on saari, öljyn kuljetus tapahtuu osittain meritse. Näin ollen valo, lämpötila ja muut luonnolliset tekijät saattaisivat heikentää oliiviöljyn laatua ja muuttaa sen aistinvaraisia ominaisuuksia. Sen vuoksi Šoltansko maslinovo ulje -oliiviöljyä ei saa pakata maantieteellisen alueen ulkopuolella. Valvontajärjestelmällä taataan tuotteen alkuperä ja jäljitettävyys, minkä varmistaminen olisi paljon vaikeampaa tuotantoalueen ulkopuolella. Šoltansko maslinovo ulje -oliiviöljy on pakattava tummiin, vetoisuudeltaan enintään 1 litran lasipulloihin.

3.6 Tuotteen, johon rekisteröity nimi viittaa, merkitsemistä koskevat erityiset säännöt

—

4. Maantieteellisen alueen tarkka rajaus

Šoltansko maslinovo ulje -oliiviöljyn tuotantoalue käsittää Šoltan saaren alueen sekä seuraavat seitsemän Maslinican kaupungin edustalla sijaitsevaa pientä saarta: Polebrnjak, Saskinja, Balkun, Kamik, Šarac, Grmej ja Stipanska, jotka kuuluvat Šoltan kuntaan. Šoltan saari kuuluu Split-Dalmatian piirikunnassa sijaitsevaan Keski-Dalmatian saaristoon. Pohjoisessa sen erottaa mantereesta ja Čiovon saaresta Splitin kanaali, itäpuolella sijaitsevasta Bračin saaresta Splitin salmi ja Drvenik Velin saaresta Šoltan kanaali.

5. Yhteys maantieteelliseen alueeseen

Maantieteellisen alueen erityisyys

Luontoon liittyvät tekijät:

Šoltan saaren maaperä on Välimeren karstialueelle tyypillistä. Sitä leimaavat kalkkikivestä ja dolomiitista muodostunut emäkallio, kukkulainen maasto ja ilmasto. Edellä mainituista maaperän muodostumiseen vaikuttavista tekijöistä johtuen saaren maaperä on Välimeren karstialueelle tyypillistä terra rossa -maannosta ja regosolia.

Šoltan saari sijaitsee kapealla kaistaleella, jota kutsutaan itäisen Adrianmeren keskiosaksi. Ilmaston ja kasvillisuuden suhteen tämän rannikkoalueen mikroekologiset olosuhteet ovat aivan erityiset; alueella sataa äärimmäisen vähän, ja vuoden keskilämpötila on hyvin korkea. Šoltan ilmaston tunnusmerkkejä ovat leudot talvet ja kuumat kesät. Alueella sataa vuoden kosteimman kuukauden aikana kolme kertaa enemmän kuin kesän kuivimman kuukauden aikana, jolloin sademäärä jää alle 40 mm:iin. Kesät ovat kuumia, kuivia ja aurinkoisia. Šoltan saaren ilman keskilämpötila on 16 °C ja vuoden keskimääräinen sademäärä 847 mm; saari kuuluu keskikuumaan ja -kuivaan ilmastovyöhykkeeseen. Runsaimmat sateet ajoittuvat myöhäissyksyyn ja alkutalveen, jolloin syklonien esiintyminen on voimakkainta, sekä keväällä maalis- ja huhtikuuhun; vähäsateisin kuukausi on heinäkuu. Šolta sijaitsee Kroatian aurinkoisimmassa osassa; auringonpaisteen määrä on 2 713 tuntia vuodessa ja keskimäärin 7,4 tuntia päivässä.

Šoltalla puhaltavat tuulet ovat bura (bora), jugo (sirocco) ja maestral (mistraali). Bura on kuiva, viileä ja voimakas tuuli, joka puhaltaa useimmiten talvella ja alkukeväästä. Jugo on kostea, lämmin ja tasainen ja tuo mukanaan runsaita sateita. Kesällä puhaltava maestral syntyy mantereen ja meren erilaisesta lämpenemisnopeudesta.

Inhimilliset tekijät:

Koska Šoltan oliivitarhat sijaitsevat pääosin vaikeakulkuisessa kivikkoisessa karstimaastossa, joka ei sovellu muunlaiseen maataloustuotantoon, oliivinviljelijät käyttävät edelleen perinteisiä viljely- ja sadonkorjuumenetelmiä. Maa muokataan käsin, käyttäen perinteisiä työkaluja (kuokka, hakku), ja rikkaruohot poistetaan niin ikään kitkemällä käsin tai niittämällä sirpillä tai viikatteella. Oliivit irrotetaan puista ravistelemalla tai riipimällä oksia käsin, siten että ne putoavat puiden alle levitettyihin verkkoihin tai muovi- tai kangasalustoille. Muoviharavoiden ja käsikäyttöisten ravistinten käyttö käsin tapahtuvassa sadonkorjuussa on sallittu. Muuan Šoltan oliivinviljelijöiden käyttämistä erityismenetelmistä tuotoksen lisäämiseksi on varttaminen. Se on kasvullinen lisäysmenetelmä, jossa levantinka-lajikkeen (synonyymi šoltanka) oksa vartetaan oblica-lajikkeen runkoon.

Tuotteen erityisyys

Šoltansko maslinovo ulje -oliiviöljyn erityisyys ja korkea laatu johtuvat kotoperäisistä levantinka- (synonyymi šoltanka) ja oblica-lajikkeista, joista yli 95 % Šoltan oliiveista tuotetaan. Levantinka-lajiketta (synonyymi šoltanka) ei esiinny missään muualla yhtä paljon kuin Šoltan saarella.

Šoltan saaren oliiviöljystä otettujen näytteiden haihtuvia ainesosia koskeva tutkimus on osoittanut, että niissä on runsaasti fenoliyhdisteitä, jotka saavat aikaan oliivipuun lehtien ja vihreiden hedelmien eli ns. vihreän hedelmäisen tuoksun. Runsaimmin edustettuina ovat E-2-heksenaali ja Z-3-heksenoli, ja heksyyliasetaatti puolestaan saa aikaan hedelmäisen (banaanin) aromin.

Levantinka- (synonyymi šoltanka) ja oblica-lajikkeista tuotettu oliiviöljy sisältää paljon polyfenoleja (luonnollisia antioksidantteja), jotka estävät öljyn pilaantumisen ja säilyttävät pitkään sen tuoreuden ja aromin (M. Žanetić et al.: Influences of polyphenolic compounds on the oxidative stability of virgin olive oils from selected autochthonous varieties, Journal of Food, Agriculture and Environment, 2013).

Levantinka-lajikkeen (synonyymi šoltanka) osalta tuoksun ja maun tasapainoisuuteen liittyvät erityispiirteet, samoin kuin šoltanka-lajikkeen osalta voimakkaan hedelmäinen tuoksu ja alhaisempi karvaus ja pistävyys on vahvistettu (M. Žanetić et al.: Ispitivanje fenolnih spojeva i senzorski profil dalmatinskih djevičanskih maslinovih ulja, Pomologia Croatica vol. 17, nro. 1–2, 2011).

Ensimmäiset kirjalliset maininnat Šoltan saaren oliiviöljystä ovat peräisin kaukaa menneisyydestä. M. A. Mihovilović kertoo, että ”…koska Šoltan saari kuului venetsialaishallinnon aikana (1409–1797) Splitin kaupungille, saaren maatalous oli kaupungille tärkeä hankintalähde. Sieltä toimitettiin viiniä, oliiviöljyä, viljaa, kuivattuja hedelmiä ja linssejä” (M. A. Mihovilović, Otok Šolta-monografija, 1990).

Sveti Stjepanin seurakunnan lehdessä todetaan, että ”Šolta on varsinainen oliivitarha, jossa kasvaa levantinka- eli grkinja- tai, kuten mantereen puolella sanotaan, šoltanka-lajiketta, ja mainitaan nimeltä erityisen menestyneet oliivinviljelijät” (Župska smotra sv. Stjepana, Nada, Grohote, 1979).

Nimeä ”Šoltansko maslinovo ulje” käytetään yhä jokapäiväisessä kielenkäytössä, kuten lähetysluetteloista ja laskuista ilmenee (Zadruga Eko Rast Šolta, Kušaonica Kapja i Bokun, 2011, 2013 ja 2014).

Syy-yhteys

Šoltansko maslinovo ulje -oliiviöljyn laatu johtuu seuraavista tekijöistä, joihin syy-yhteys perustuu: ilmasto, kotoperäiset lajikkeet, tuotantomenetelmiin liittyvä tuottajien kokemus ja osaaminen sekä oliivinviljelyn pitkä perinne.

Yksilöidyn maantieteellisen alueen ilmasto-olot – eli kuumat, kuivat ja aurinkoiset kesät ja leudot talvet – ovat otolliset levantinka- (synonyymi šoltanka) ja oblica-lajikkeiden oliivipuiden kasvulle, ja saarella vallitseva ilmastoluokituksen alatyyppi Csa tunnetaankin myös ns. oliivinviljelyilmastona. Myös saarella puhaltavat tuulet vaikuttavat paljon Šoltan oliivitarhoihin. Bura-tuulen mukanaan tuomat viileät ja kuivat ilmamassat estävät tuholaisia ja kasvitauteja aiheuttamasta merkittävää haittaa saaren oliiviviljelmillä. Kesällä puhaltava kostea ja lämmin jugo tuo mukanaan runsaita sateita, ja se on erittäin tärkeä ja tervetullut, koska sen ansiosta oliivipuut saavat tarvitsemansa kosteuden. Touko- ja kesäkuussa puhaltava maestral on tärkeä oliivipuiden kukinta- ja pölytysaikana, kun puut kukkivat ja niiden hedelmänmuodostus alkaa.

Šoltansko maslinovo ulje -oliiviöljyn erityisluonne ja laatu perustuvat Šoltan saaren oliivitarhojen lajikevalikoimaan; se koostuu 95-prosenttisesti levantinka- (synonyymi šoltanka) ja oblica-lajikkeista, joista levantinka- (synonyymi šoltanka) on selvästi yleisin (50–60 %). Šoltansko maslinovo ulje -oliiviöljy erottuu hedelmäisen, kevyesti banaanintuoksuisen arominsa ja vähäisen karvautensa ja pistävyytensä perusteella.

Šoltan vaikeakulkuisessa kivikkoisessa karstimaastossa, jossa oliivitarhat sijaitsevat, saaren oliivinviljelijät käyttävät edelleen osaamiseensa ja kokemukseensa perustuvia käsiteollisia menetelmiä ja perinteisiä työkaluja. Käsin tehtävän sadonkorjuun avulla oliivit voidaan valikoida suoraan puusta, ja ainoastaan terveimpiä ja parhaita hedelmiä käytetään Šoltansko maslinovo ulje -oliiviöljyn tuotantoon, jolloin voidaan varmistaa öljyn tasalaatuisuus. Lisäksi Šoltan saaren oliivinviljelijät käyttävät varttamismenetelmää, jossa oblica-lajikkeen oliivipuihin vartetaan levantinka-lajikkeen (synonyymi šoltanka) oksia. Näin syntyy ns. sekatyyppisiä puita. Tämä parantaa oblica-lajikkeen oliivipuiden tuottavuutta ja lisää oliivisatoa.

Eritelmän julkaisutiedot

(tämän asetuksen 6 artiklan 1 kohdan toinen alakohta)

http://www.mps.hr/UserDocsImages/HRANA/SOLTANSKO%20MASLINOVO%20ULJE/Izmijenjena%20specifikacija%20proizvoda%20Šoltansko%20maslinovo%20ulje_16.3.2016_133943.pdf

(1) EUVL L 343, 14.12.2012, s. 1.